A tous ceulx qui ces presentes lettres verront, Pierre Livet, licencié en decret et bachelier en lois, garde du scel estably aux contractz de la conté de Sancerre, salut... Guillaume Guille cède et delaisse... à reverand père en Dieu Mr Estienne Julien, humble abbé de l’abbaye de Mr Saint-Satur lez ledit Sancerre, pour et ou nom de sadite abbaye, religieuse et honneste personne frère Bernard de Toucy, presbtre, prieur de Blancaffort, et maistre Lancelot Gorfole, licencié en lois, procureur dudit reverand et son couvent, presens, stipullans et acceptans pour ledit reverand et ses successeurs ou temps advenir, pour le pris et somme de quarente escuz d’or bons et de bon or, du coing du roy nostre Sire, du poix de soixante dix escuz pour le marc ou la vraye valeur d’iceulx, baillez, nombrez et delivrez par lesdis de Toucy et Gorfole, ou nom dudit reverand achepteur, audit Guillaume Guille, procureur oudit nom que dessus, vendeur, en gros de roy vallent trente-quatre deniers tournois la pièce et en grans blans de roy vallent onze deniers tournois la pièce... C’est assavoir certains prés et terres nommez et appelez les prés et terres de Charran qui furent feu Philippon Guille, en son vivant bourgoys de Bourges, ainsy qu’ils se comportent en long et en large, assis et situez en la terre, justice et seigneurie de Mesves, et generalment tous et chacuns les autres heritaiges quelque part qu’ils soient appartenans ausdis Guilles, assis et situez en ladite seignourie de Mesve, en paiant chacun an les cens acoustumez estre paiez d’ancienneté audit reverand achepteur, à cause de sadite terre et seignourie de Mesve, sans aultres charges quelçonques... Donné le vingt-cinquiesme jour du moys de janvier l’an mil quatre cens soixante et quinze.